
   Forord
  

  
   Denne oppdaterte andreutgaven av boken gir en grundig innføring i revisjonsteori og revisjonshandlinger. Boken er delt inn i to deler – del 1 tar for seg revisjonsteori, og del 2 angir en teoretisk og praktisk tilnærming til videre revisjonshandlinger. Boken er skrevet som en pensumbok for masterstudiet i revisjon og regnskap, men egner seg også utmerket som et oppslagsverk for praktiserende revisorer. Målet vårt er å gjøre avstanden mellom revisjonsteori og praktisk revisjon mindre.
  

  
   Vår bakgrunn innen akademia og revisjonsprofesjonen har bidratt til en kombinasjon av revisjonsteori, som er pedagogisk lagt opp, i tilknytning til praktiskrettede revisjonshandlinger.
  

  
   I de fleste tilfeller finnes ingen fasitløsning for hvordan revisjonen skal utføres, foruten lovpålagte krav og den veiledningen som revisjonsstandardene gir. Dette medfører at revisor må benytte sitt profesjonelle skjønn og utøve profesjonell skepsis under revisjonen, noe som gjør revisjon ekstra spennende.
  

  
   Revisjonshverdagen består også av faglige samtaler og diskusjoner med revisjonskundene, som bidrar til økt forståelse av kundens virksomhet.
  

  
   Mange skal takkes. Vi vil takke Fagbokforlaget ved forlagsredaktør for økonomiske og administrative fag Sven Barlinn for at vi fikk klarsignal til å oppdatere boken. En stor takk til Sissel With Stephansen (Nord universitet) og Geir Haaland (UiA) for mange gode faglige samtaler og nyttige innspill, og tusen takk til Kåre Rødssæteren (BDO) for at vi har fått lov til å benytte mange av hans figurer. Vår flotte familie og våre venner skal også ha en stor takk for støttende og oppmuntrende ord underveis. Den største takken fortjener våre tålmodige ektemenn som har vært til uvurderlig støtte og oppmuntring gjennom skriveprosessen, og våre barn som har heiet på mammaene sine fra sidelinjen. Vi håper at du som leser vil ha nytte av å lese boken og anvende boken aktivt under utdanningen, i praksis og som oppslagsverk. Samtidig ønsker vi at boken bidrar til økt interesse for revisjon og revisors rolle.
  

  
   Tromsø og Drammen, juni 2024
  

  
   
    Tine Degerstrøm Stenvold
   
   og
   
    Mona Mjøsund Degerstrøm
   
  

 
  
   
    Revisjon = tillit
   

   
    Revisjon bidrar til høy tillit, effektivitet og en bærekraftig verdiskaping i samfunnet og næringslivet (Revisorforeningen, 2023).

   Innledning
  

  
   Denne boken er skrevet som en fagbok basert på revisjonsteori i tilknytning til praktiske revisjonshandlinger. Forfatterne har lagt vekt på å beskrive revisjonshandlinger som sikrer etterlevelse av kravene som stilles i de internasjonale revisjonsstandardene (ISA-ene) og relevante lover og forskrifter.
  

  
   Boken er et lett tilgjengelig oppslagsverk for flere brukergrupper, herunder spesielt rettet mot studenter innenfor revisjon og regnskap, men den egner seg også utmerket som en støtte og et oppslagsverk for praktiserende revisorer. Boken er også nyttig for tilsynsmyndigheter og bedriftseiere samt for andre med interesse for en profesjon som de fleste utenforstående har lite kjennskap til.
  

  
   Boken gjennomgår lovpålagte revisjonshandlinger som er systematisert og beskrevet i et revisjonsrettslig perspektiv. I tilknytning til tilhørende teori på hvert område vil dette gi leseren inngående kunnskap som er sentral for ut­førelsen av revisjon. Det er lagt vekt på å skape en god forståelse av spesifikke krav som stilles til utførelsen av revisjonshandlingene i de internasjonale revisjons­standardene (ISA-ene), i revisorloven og i andre lover og forskrifter som er sentrale for revisjon. I tillegg er det teori for hva som forventes av en revisor, og en inn­gående introduksjon av de forholdene som må ligge til rette før revisor påtar seg et oppdrag, og frem til revisor signerer og avgir revisjonsberetningen. Totalt sett vil boken guide leseren gjennom revisjonsteori og praktisk utførelse av lovpålagte revisjonshandlinger. I tillegg er det kommet inn et eget kapittel om bærekraftsrapportering.
  

  
   Boken er delt inn i to deler. Del 1 presenterer revisjonsteori som vil bidra til økt forståelse av revisjon og revisors rolle og av hvordan og hvorfor revisor utfører revisjonshandlinger. Teorien er ikke uttømmende, men hensikten med teoridelen er å gi leseren en grunnleggende forståelse av teorien bak praktisk revisjon. For å komplettere revisjonsteorien anbefales det at leseren aktivt tar i bruk referansene forfatterne viser til, herunder sentrale revisjonsstandarder, lover og annen faglitteratur og forskning.
  

  
   Andre del av boken er et oppslagsverk som presenterer forslag til videre revisjonshandlinger for hver regnskapslinje i årsregnskapet. Foreslåtte revisjonshandlinger er ikke uttømmende, men vil være til hjelp både for revisorer under utdanning og som en huskeliste for praktiserende revisorer i revisjonsbransjen.
  

  
   Avgrensning
  

  
   Det finnes ulike rammeverk for finansiell rapportering, for eksempel god regnskapsskikk (GRS), internasjonale regnskapsstandarder (IFRS) og US Generally Accepted Accounting Principles (US GAAP). Denne boken vil kun referere til GRS i den videre fremstillingen av boken, men vil kunne vise til enkelte tilfeller hvor IFRS er relevant.
  

  
   Bokens tema er praktiske revisjonshandlinger som utføres ved lovpålagt revisjon av aksjeselskap. Boken vil ikke ta opp praktisk revisjon rettet mot revisjon av selskap av allmenn interesse.
  

  
   Fremstillingen avgrenses mot teoretisk innføring av revisjon og praktisk revisjon av selskap uansett bransje. Prinsippene for revisjonshandlinger er i utgangspunktet de samme uavhengig av selskapets størrelse og rammeverk for økonomisk rapportering.
  

  
   Det forekommer to former for revisjon. Den ene formen er lovbestemt finansiell revisjon som har til formål å bekrefte at regnskapet ikke inneholder vesentlig feilinformasjon.
  

  
   Den andre er ikke-lovpålagt revisjon som foregår internt i selskapet, og som oftest er av en mer operasjonell karakter, med fokus på interne forhold for å sikre god formuesforvaltning for eiere og ledelsen.
  

  
   I denne boken behandles kun lovpålagt revisjon.

    Figur 1.1
   
   To former for revisjon.
  

  
   Bærekraftskapittelet er basert på egne notater og kursmateriell fra Akademiet for bærekraftsrapportering og egne oversettelser av EFRAGs ESRS-standarder fra engelsk til norsk.

   Revisjon
  

  
   
   
   1.1 Bakgrunn for revisjonsordningen
  

  
   Privat revisjon oppsto i Norge i forbindelse med bank- og forsikringsvesenets fremvekst i første halvdel av 1900-tallet. Den direkte årsaken til at det ble etablert en revisjonsordning, var selskapseiernes behov for kontroll av lederne i deres selskap. Med dette fulgte flere andre grupper som hadde behov for kontroll over og beskyttelse av deres interesser, herunder kreditorer, de ansatte, allmennheten og det offentlige. Først mot slutten av det 20. århundre oppsto revisoryrket og utviklingen av revisjonsprofesjonen slik vi kjenner den i dag, jf. NOU 1997: 9.
  

  
   I Norge kom den første bestemmelsen for revisjon av private regnskap i 1899, og samme år ble revisors uavhengighet beskrevet i norsk lov gjennom konkursloven, som beskrev at en revisor ikke kunne være nær beslektet med skyldneren i konkursboet, herav for eksempel søsken eller besvogret, jf. NOU 1997: 9. I forbindelse med konkursbo ble det oppnevnt én eller flere revisorer for å revidere boets regnskap, og denne adgangen kom til ved at daværende konkurslov ble endret.
  

  
   I 1910 kom den første autorisasjonsordningen for revisorer. Denne kom gjennom en avtale mellom Oslo Børs og de praktiserende revisorene om at Børs- og handelskomiteen i Kristiania fikk adgang til å utstede autorisasjon til revisorer, og gjennom børsautoriseringen fikk revisoryrket anerkjennelse som profesjon (Bredal, 2005). For at en revisor skulle bli børsautorisert, var det et krav om en godkjent autorisasjonseksamen, krav om fem års praksis i revisjonsvirksomheten samt at revisor ikke drev med noen form for handels- eller agenturvirksomhet. Dette ble satt som krav for å forhindre mulige uavhengighetstrusler. Børsautorisasjonsordningen gjaldt for selskaper notert på børs, forsikringsselskaper, aksjebanker, sparebanker og boligsparelag. I 1910 kom en ny aksjelov med krav om at alle aksjeselskap skulle revideres av en revisor.
  

  
   På denne tiden var revisjonen en komprimert versjon av dagens utførelse. Revisor var ikke en beskyttet tittel, og det var hverken kvalifikasjonskrav, regler for utførelse av revisjonen eller forhold som regulerte revisors uavhengighet.
  

  
   Mye av endringen av revisors arbeidsoppgaver kom med den nye aksjeloven i 1916, som hadde følgende tilføyelse: «… skal revisjonen også omfatte forretningens drift».
  

  
   Børsautorisasjonen ble avløst av loven om statsautoriserte revisorer 22. februar 1929, da fikk 267 revisorer autorisasjon. I motsetning til den revisjonen som ble utført tidligere som en bilagskontroll, ble det nå innført revisjon rettet mot hele bedriften. Bilagskontroll kjenner vi også til i dag, men som en del av en større revisjonsprosess.
  

  
   I 1964 kom ny revisorlov, stort sett basert på forslag og de samme retningslinjene som i 1929. Loven stilte krav om at alle selskaper skal revideres av enten registrert eller statsautorisert revisor (med noen få unntak). I den nye loven kom det også inn flere kriterier med hensyn til uavhengighet og hvem som ikke kunne revidere bedriftens regnskap. Disse reglene gikk på eierskap, lån, styre og ledelse og revisors nærstående i bedriften.
  

  
   Med ny revisorlov av 1999 ble det gjort endringer i store deler av loven, spesielt i henhold til formål og revisjonsberetning, samt utdanning i noe mindre grad. Reglene knyttet til inhabilitet og revisors uavhengighet ble også skjerpet. Det kom også selskapsspesifikke regler, som forbudet mot å tilby rådgivning i tilknytning til revisjonen, samt nye regler for betinget honorar. Slike bestemmelser bidro til å øke revisjonsforetakets uavhengighet. Til revisorloven (1999) kommenterte også NOU 1997: 9 (s. 8) om revisjon og revisorer at en omstrukturering av loven vil gi «en større vektlegging av det skjønn som alltid må foretas», noe som var med på å pålegge revisor ansvar i flere situasjoner.
  

  
   Ny revisorlov trådte i kraft 1. januar 2021. Loven er mer omfattende og tydelig enn tidligere utgaver av revisorloven. Lovreglene er i hovedsak i tråd med EU-reglene og reglene i andre EØS-land, samt Danmark og Sverige. De fleste særnorske krav er fjernet.
  

  
   Modellen i figur 1.2 viser en oversikt over lovbestemt revisjon i Norge.

     Figur 1.2
    
    Historisk tidslinje for revisjonsplikt.
   

  

  
   
   
   1.2 Lovbestemt revisjonsplikt
  

  
   Det er lovbestemt revisjonsplikt
   
   
   i Norge. For å skape tillit til at årsregnskapet oppfyller lovpålagte krav, skal revisjon utøves av en ekstern, uavhengig revisor med formell utdanning. Revisjonsplikten innebærer en gjennomgang og kontroll av en virksomhets årsregnskap som skal sikre at det opprettholdes høy tillit til den finansielle rapporten. Fra 2024 er det for visse selskapsformer lovpålagte krav om bærekraftsrapportering som skal attesteres av en revisor.
  

  
   Rammene for et revisjonsoppdrag er lovfestet både i den rettslige standarden god revisjonsskikk og i revisorloven.
  

  
   Hvem som er revisjonspliktig, følger av revisorloven § 2-1 og avhenger blant annet av virksomhetens organisasjonsform og størrelse. I tillegg til revisjonsselskap og regnskapsforetak vil alle allmennaksjeselskap (ASA), stiftelser og finansforetak (forsikringsselskap, banker o.l.) være revisjonspliktig.
  

  
   Noen selskapsformer vil bare være revisjonspliktig dersom de overstiger gitte terskelverdier
   
    
     
      1
     
    
   
   knyttet til driftsinntekter, balansesum og gjennomsnittlig antall ansatte, herunder:
  

  
   	
    
     •
    
    Driftsinntekt over 7 millioner kroner, jf. forskrift om terskelverdier for beslutning om å unnlate revisjon etter aksjeloven § 7-6.
   

   	
    
     •
    
    Balansesum over 27 millioner kroner, jf. forskrift om terskelverdier for beslutning om å unnlate revisjon etter aksjeloven § 7-6.
   

   	
    
     •
    
    Gjennomsnittlig antall ansatte overstiger 10 årsverk, jf. revl. § 2-1 annet ledd bokstav e.
   

  

  
   Det er generalforsamlingen i et selskap som velger revisor ved et alminnelig flertall, jf. asl. § 7-1 og asal. § 7-1.
  

  
   
   
   1.2.1 Fritaksmulighet
  

  
   Mindre virksomheter, herunder AS, enkeltpersonforetak, NUF, ANS/DA og samvirkeforetak (SA), som i utgangspunktet er underlagt revisjonsplikt, kan velge bort revisjon dersom de oppfyller følgende kriterier:
  

  
   	
    
     •
    
    Driftsinntekter under 7 millioner kroner.
   

   	
    
     •
    
    Balanseverdier mindre enn 27 millioner kroner.
   

   	
    
     •
    
    Mindre enn 10 årsverk i gjennomsnittlig antall ansatte.
   

  

  
   Virksomheter må aktivt velge bort revisjon for å benytte seg av fritaksmuligheten. Dette kan utføres når selskapet stiftes, eller det kan avgjøres på en ekstraordinær generalforsamling, og skal da registreres i Samordnet registermelding. Ved stiftelse skal det fremgå av stiftelsesdokumentene at selskapet fravelger revisjon.
  

  
   Små selskap er unntatt revisjonsplikt,
   
   
   men kan likevel velge å la årsregnskapet revideres. Selv om små selskap er unntatt revisjonsplikten, foreligger det likevel en rekke tilfeller der det er påkrevd med revisorbekreftelse eller andre uttalelser fra revisor. Dette gjelder for eksempel revisors bekreftelse av et aksjeinnskudd med andre eiendeler enn penger, jf. asl. § 2-6 annet ledd. Når et aksjeselskap registreres, og ved forhøyelse av aksjekapital som ikke er en fondsemisjon eller innskudd som ikke er penger, skal det foreligge en bekreftelse fra revisor. Dette gir en bekreftelse at aksjekapitalen er mottatt av selskapet.
  

  
   Aksjekapital som utelukkende kan gjøres opp med kontantinnskudd, kan også bekreftes av et finansforetak, advokat eller autorisert regnskapsfører, jf. asl. § 2-18 annet ledd. Innskudd som er gjort før generalforsamlingsvedtak om kapitalforhøyelse, er i realiteten en gjeldskonvertering.
  

  
   Når et aksjeinnskudd skal bekreftes, må revisor være oppmerksom på følgende forhold (Revisorforeningen, 2023e):
  

  
   	
    
     •
    
    At det er samsvar mellom foretaksnavn og den aktiviteten virksomheten skal drive med.
   

   	
    
     •
    
    Øke oppmerksomheten når virksomheten benytter en lokal bank. Dette fordi det er økt risiko for dokumentforfalskning.
   

   	
    
     •
    
    Når forretningsadressen er ufullstendig utfylt.
   

   	
    
     •
    
    Være ekstra oppmerksom når det kun er enestyre i selskapet.
   

   	
    
     •
    
    Når den geografiske delen ikke er begrenset til noen deler av landet.
   

   	
    
     •
    
    Generisk foretaksnavn.
   

   	
    
     •
    
    Når det er benyttes et annet språk enn norsk.
   

  

  
   
   
   1.3 Formålet med revisjon
  

  
   
    
    
   
   
    
     	
      
       Sentrale revisjonsstandarder som regulerer formålet med revisjon, samt relevante lover og annen dokumentasjon
      

     
    

    
     	
      
       Standard
      

     
     	
      
       Navn
      

     
    

    
     	
      
       ISA 200
      

     
     	
      
       Overordnede mål for den uavhengige revisor og gjennomføringen av en revisjon i samsvar med de internasjonale revisjonsstandardene
      

     
    

    
     	
      
       ISA 220
      

     
     	
      
       Kvalitetsstyring ved revisjon av regnskaper
      

     
    

    
     	
      
       ISA 300
      

     
     	
      
       Planlegging av revisjon av et regnskap
      

     
    

    
     	
      
       Revl. § 9-1
      

     
     	
      
       Formålet med lovfestet revisjon
      

     
    

    
     	
      
       Revl. § 9-4
      

     
     	
      
       Revisors plikter ved utførelse av lovfestet revisjon
      

     
    

    
     	
     
     	
      
       Personopplysningsloven
      

     
    

   
  

  
   
    
    
    «Revisjon bygger tillit»
   
  

  
   Revisorloven § 9-1 første ledd uttrykker at formålet med lovfestet revisjon er «å skape tillit
   
   
   til at årsregnskapet oppfyller gjeldende lovkrav og ikke inneholder vesentlig feilinformasjon, og ved dette blant annet bidra til å forebygge og avdekke økonomisk kriminalitet».
  

  
   Det overordnede målet som foreligger for enhver revisjon, er å oppnå betryggende sikkerhet for at regnskapet totalt sett ikke inneholder vesentlig feilinformasjon, hverken som følge av misligheter eller feil, jf. ISA 200 pkt. 11 (a). Dette må ses i relasjon til ISA 200 pkt. 3, som definerer at formålet med revisjon er å øke de tiltenkte brukernes tillit til regnskapet.
  

  
   God revisjonsskikk og revisjonsstandardene er selve rammen for utførelse av revisjonen, og revisjonsoppdrag skal gjennomføres i henhold til gjeldende regulatoriske og lovmessige krav og i samsvar med ISA-ene, jf. ISA 200 pkt. 18. Dette skal sikre at revisor gir uttrykk for en mening om hvorvidt regnskapet i det alt vesentlige er utarbeidet i samsvar med det gjeldende rammeverket for finansiell rapportering.
  

  
   Revisorloven gir ingen direkte detaljer om hvordan revisjonen skal utføres i praksis, men er utformet slik at den gir overordnede retningslinjer for utførelsen av revisjonen gjennom den rettslige standarden for god revisjonsskikk, jf. revl. § 9-4.
  

  
   For å oppfylle formålet med revisjon skal revisor innhente tilstrekkelige og hensiktsmessige kvalitative og kvantitative revisjonsbevis. Dette er den kritiske delen av revisjonen der revisor skal vurdere mengden og typen av revisjonsbevis som er nødvendig for å gjøre det mulig for revisor å kunne uttrykke en mening om hvorvidt regnskapet i det alt vesentlige er utarbeidet i samsvar med gjeldende rammeverk
   
    
     
      2
     
    
   
   for finansiell rapportering. Dette gir revisor en betryggende sikkerhet for at revidert regnskap avlegges uten vesentlig feilinformasjon.
  

  
   Selv om revisjonen er gjennomført i samsvar med ISA-ene og lovpålagte krav, er det ikke dermed sagt at revisor oppnår absolutt sikkerhet for at regnskapet ikke inneholder vesentlig feilinformasjon. Dette skyldes flere sammensatte faktorer, herunder mye på grunn av revisjonens iboende begrensninger. Hovedsakelig skyldes dette utøvelse av profesjonelt skjønn og subjektive vurderinger, men også revisjonshandlingenes natur og revisjonens begrensninger knyttet til tid, ressurser og kostnad.
  

  
   Revisjon er ikke bare en kontroll, men sikrer også blant annet god regnskapskvalitet og et riktig skattegrunnlag.
  

  
   
   
   1.4 Fokusområder
  

  
   Dagens utvikling går i retning av at virksomheter er mer komplekse i samspillet mellom ny teknologi, digitalisering av revisjonsutførelse, ulike markeder og «miljøavtrykk» med hensyn til bærekraft og revisjon. Med dette følger en rekke nye lovpålagte krav som revisor skal oppfylle under utførelsen av revisjon.
  

  
   Revisjonsbransjen er en relevant og fremtidsrettet bransje som har et samfunnsansvar til å bidra til effektivitet og verdiskaping, både i samfunnet generelt og i næringslivet (Revisorforeningen, 2020c).
  

  
   Fokusområder for en revisor vil hovedsakelig være de tre områdene som er vist i figur 1.3, og som vil bli omtalt gjennom boken.

     Figur 1.3
    
    Fokusområder for en revisor.
   

  

  
   
   
   Verdiskaping
  

  
   Verdiskapingen oppnås ikke bare gjennom selve revisjonen, men skapes også gjennom en gjensidig og forståelig kommunikasjon mellom revisor og revisjonskunden. Revisors engasjement og foreteelse av kundens behov vil etablere en god relasjon til sine revisjonskunder. Det er i mange tilfeller avgjørende at revisor setter av nok tid til revisjonskunden, overholder avtaler og lovnader som blir gitt underveis, og at tidsfrister overholdes.
  

  
   Kvalitet
  

  
   Revisjonskvalitet er en forutsetning for enhver revisor å oppnå, og det er avgjørende å oppnå høy revisjonskvalitet i enhver revisjonsprosess. Revisjonskvalitet er komplekst og noe som ikke kan observeres, derfor er det vanskelig for både forskere og regnskapsbrukere å måle kvaliteten på revisjonen som revisor leverer. Revisjonskvalitet
   
   
   vil i stor grad avhenge av revisors kompetanse, objektivitet og uavhengighet.
  

  
   Det finnes ingen universell akseptert og anerkjent definisjon av begrepet revisjonskvalitet. Gjennom tidene er det tre ulike definisjoner på revisjons­kvalitet som går igjen: (i) etterlevelse av revisors uavhengighet, (ii) etterlevelse av profesjonelle standarder og lover og (iii) revisors innsats (Bedard et al., 2010).
  

  
   DeAnglos (1981) definerer revisjonskvalitet slik:
  

  
   The joint probability that a given auditor will both detect material misstatement in the client’s financial statement and report the material misstatements.
  

  
   Ulike definisjoner av revisjonskvalitet vil derfor påvirke forskningen på revisjonskvalitet, og det fullkomne hadde vært en klar definisjon på hva revisjonskvalitet består av. I praksis defineres dette gjerne gjennom at forskere og myndigheter ofte bare kan si noe om hva revisjonskvalitet faktisk ikke er.
  

  
   Revisjonsbransjen er en bransje som blir hardt rammet dersom det ikke utøves kvalitet, og det kan koste dyrt om det tas «snarveier», men som forskning viser til, så medfører økt kvalitet mer arbeid (Carcello et al., 2002).
  

  
   Kvalitet er gratis. Den er ikke en gave, men den er gratis. Det som koster penger, er ting uten kvalitet – alle de handlinger som er nødvendige når tingene ikke gjøres riktig første gang.
  

  
   Crosby, 1979
  

  
   
   
   Effektivitet
  

  
   En effektiv revisor kjennetegnes i dag av å inneha evnen til å tenke kritisk, se sammenhenger og håndtere ny teknologi som gjør at revisjon utføres både smartere og mer effektivt. Effektiv revisjon sikres gjennom bruk av solide IT-systemer og god datakvalitet som sikrer en pålitelig og effektiv finansiell rapportering. IT-revisjon av høy kvalitet vil være selve bærebjelkene i mange revisjonsselskaps revisjonstilnærming, og ved bruk av ny teknologi vil dette kunne optimalisere deres revisjonsløsninger.
  

  
   Revisors arbeid vil være preget av effektivitet
   
   
   og kvalitet, ikke bare i revisjonsarbeidet, men også ved å ha en effektiv og fleksibel organisasjon som gir merverdi for sine revisjonskunder.
  

  
   
   
   1.5 Krav for å bli statsautorisert revisor
  

  
   For å få godkjenning
   
   
   som statsautorisert revisor
   
   
   foreligger det flere krav, herunder utdanning, praksis, praktisk prøve, skikkethet og etterutdanning (Revisor­foreningen, 2023a).
  

  
   Krav om utdanning
   
   
  

  
   For å bli statsautorisert revisor kreves det en norsk mastergrad i regnskap og revisjon

   (MRR) eller en tilsvarende utenlandsk mastergrad, jf. revl. § 5-2, eventuelt en annen relevant mastergrad (ofte økonomi og administrasjon/ledelse) med en ettårig MRR som tillegg.
  

  
   Masterfagene skal være bestått med karakterkravet C i alle fag, dette gjelder også for masteroppgaven. Det foreligger kun ett unntak, og det gjelder hvis studie­stedet har benyttet vurderingsuttrykk som ikke består av en bokstavkarakter.
  

  
   MRR-studiet dekker emner innenfor finans, skatt, verdsettelse, bærekraft, juss og revisjon, noe som sikrer at en statsautorisert revisor har de rette kvalifikasjonene til å utføre revisjon etter lovpålagte krav og lover, samt bidra med kunnskap og kompetanse også innenfor andre områder. Per i dag er det ni studiesteder i Norge som tilbyr masterutdanning i regnskap og revisjon (MRR)

   Krav om praksis
   
   
  

  
   Loven stiller krav om at en statsautorisert revisor skal ha minst tre års variert praktisk opplæring, herunder i revisjon av årsregnskap eller tilsvarende finansiell rapportering, dette gjelder også for konsern, jf. revl. § 3-3. To av årene skal være gjennomført i et revisjonsselskap, mens ett år kan være praktisert i kommunal- eller fylkeskommunal revisjon eller hos Riksrevisjonen. Dersom praksisen er fra skatterevisjon, skal dette være under veiledning av en statsautorisert revisor. Ett år av praksisen (minst 12 måneder og 1600 timer) må opparbeides etter fullført MRR-utdanning, mens to år kan praktiseres før endt utdanning. Praksisen skal være variert og inkludere revisjon av årsregnskap innen minst seks forskjellige bransjer. Det er Finanstilsynet som foretar en total vurdering av relevant praksis.
  

  
   Krav om praktisk prøve
  

  
   Et av kravene som stilles for å bli statsautorisert revisor, er at det må avlegges en praktisk prøve
   
   
   . Kriteriene for å gå opp til prøven er en mastergrad i regnskap og revisjon og at minst to år av den praktiske opplæringen er gjennomført (24 måneder og 3200 timer), jf. revl. § 3-3. Den praktiske eksamen er lagt opp slik at den skal teste kandidatens evne til å anvende teoretisk kunnskap i praksis og at kandidaten er egnet til å være oppdragsansvarlig revisor. Derfor er kravet om bestått praksis før prøven et kriterium før den praktiske prøven avlegges. Praktisk eksamen avholdes hver høst, og all informasjon om påmelding og tidligere praktiske prøver finnes inne på Revisorforeningens nettsider.
  

  
   Krav om etterutdanning
  

  
   Loven stiller krav om etterutdanning
   
   
   for at statsautoriserte revisorer skal kunne beholde autorisasjonen sin. Kravene til etterutdanning bidrar til å sikre at revisor er oppdatert med relevant etterutdanning som skal sikre kompetanse ved økt kompleksitet og hyppige endringer i bransjen. Kravet til antall etterutdannings­timer er 120 timer i løpet av de tre foregående kalenderårene eller i løpet av det inneværende og de to foregående kalenderårene. Dette skal være oppfylt fra og med det fjerde årsskiftet etter godkjent autorisasjon, jf. revl. § 5-1.
  

  
   Etterutdanningen skal bestå av fag som er innenfor fagområdene til en master­grad i regnskap og revisjon, herunder finansregnskap, revisjon, foretaksrett

   , verdsettelse og analyse og skatte- og avgiftsrett. Revisor kan også få godkjent etterutdanning inntil 30 timer for artikler, undervisning, eksamenssensur og andre likeverdig aktiviteter innenfor fagkretsen.
  

  
   Det skal foreligge en kronologisk oversikt over etterutdanningen med opplysninger om antall timer og hvilket fagområde kurset er basert på. Videre skal dokumentasjonen vise til en oversikt over dato når kurset ble tatt, tittel på kurset med faglig innhold og hvem som var arrangør. I tillegg om det var via nett eller fysisk oppmøte. Det er den enkelte statsautoriserte revisors ansvar å sørge for at vedkommende tilfredsstiller etterutdanningskravet, mens revisjonsselskapet har et ansvar for å sikre at det ikke tildeles oppdragsansvar til personer som ikke har godkjent etterutdanningskrav.
  

  
   Vesentlige mangler i etterutdanningen eller gjentatte brudd på etterutdanningskravet kan gi grunnlag for tilbakekalling av autorisasjonen, derfor er det viktig at etterutdanningskravet overholdes og dokumenteres.
  

  
   Krav om skikkethet
  

  
   Revisorloven stiller krav om at en statsautorisert revisor skal være skikket
   
   
   , jf. revl. § 3-4. Ved søknad om autorisasjon stilles det krav om å vedlegge ordinær politiattest, jf. politiregisterloven § 40. Kravene som skal oppfylles for skikkethet, innebærer følgende kriterier for å bli godkjent som statsautorisert revisor:
  

  
   	
    
     •
    
    Personen må være myndig.
   

   	
    
     •
    
    Personen må være i stand til å oppfylle sine forpliktelser etter hvert som de forfaller.
   

   	
    
     •
    
    Personen må ikke være dømt for straffbart forhold som gir grunn til å anta at vedkommende ikke kan utøve yrket på en forsvarlig måte.
   

   	
    
     •
    
    Må ikke ha utvist en atferd som gir grunn til å anta at vedkommende ikke kan utøve revisoryrket på en forsvarlig måte. Dette kan være følgende situasjoner:
    
     	
      
       •
      
      Revisor har fått tilbakekalt sin autorisasjon.
     

     	
      
       •
      
      Revisor har fått reaksjoner fra Finanstilsynet.
     

     	
      
       •
      
      Revisor er ilagt konkurskarantene eller er skyldig i annen
      
      
      type lovbrudd.
     

    

   

  

  
   Figur 1.4 viser en oversikt over hvilke krav som stilles for å få autorisasjon.
  

  
   [image: Figure]
   
    
     
     
     Figur 1.4
    
    Ulike krav som stilles for å bli statsautorisert revisor.
   

  

  
   
   
   1.5.1 Tilbakekalling og suspensjon
   
   
   av autorisasjon
  

  
   Finanstilsynet har myndighet til å tilbakekalle eller suspendere en revisors autorisasjon dersom personen anses som uskikket, jf. revl. § 14-1. Dette gjelder i situasjoner der revisor har grovt overtrådt sine plikter etter gjeldende lovkrav og ikke lenger oppfyller vilkårene i revisorloven § 3-4. I tillegg kan Finanstilsynet suspendere en statsautorisert revisors godkjenning i situasjoner der det foreligger en siktelse mot revisor for et forhold som kan medføre tilbakekalling, inntil straffesaken er avsluttet, jf. revl. § 14-1 annet ledd. Et revisjonsselskap kan også få sin godkjenning tilbakekalt dersom de ikke lenger oppfyller vilkårene i revisorloven § 4-1 eller har overtrådt sine plikter etter gjeldende lovkrav, j
   
   
   f. revl. § 14-2.
  

  
   
   
   1.6 De internasjonale revisjonsstandardene (ISA-ene)
  

  
   
   
   De internasjonale standardene,
   
   
   International Standards on Auditing (ISA-ene), er utviklet og fastsatt av
   
   
   International Auditing and Assurance Standards Board (IAASB).
  

  
   IAASBs mål er å ivareta allmennhetens interesser og samtidig styrke allmennhetens tillit til den globale revisjons- og attestasjonsprofesjonen gjennom å fastsette revisjonsstandarder av høy kvalitet for revisjon, attestasjon og andre beslektede tjenester. Harmonisering av internasjonale og nasjonale revisjons- og attestasjonsstandarder skal bidra til å høyne revisjonskvaliteten og til at revisjonsutøvelsen er ensartet over hele verden. I dag bruker over 125 land de internasjonale standarder for revisjon.
  

  
   IAASB

   er en del av den globale organisasjonen for revisorer,
   
   
   International Federation of Accountants (IFAC).
  

  
   IAASBs arbeid overvåkes av det uavhengige organet
   
   
   The Public Interest Oversight Board (PIOB), som er sammensatt av medlemmer som ikke er praktiserende revisorer, og som sørger for at det tas hensyn til allmennhetens interesser i utarbeidelsen av standardene og veiledningene. IAASB utarbeider revisjons- og attestasjonsstandarder og veiledninger gjennom et samarbeid om standard­setting med PIOB.
  

  
   
   
   1.6.1 Oppbygging av revisjonsstandarder
  

  
   Revisjonsstandardene
   
   
   og god revisjonsskikk utgjør selve rammen for hvordan revisjonen skal gjennomføres. ISA-ene tar først og fremst sikte på å utforme «god revisjonsskikk», der ISA-enes innhold konkretiseres i den rettslige standarden god revisjonsskikk, jf. revl. § 9-4 tredje ledd.
  

  
   For å kunne konkludere om det er innhentet tilstrekkelig og hensiktsmessig revisjonsbevis, angir ISA-ene målsetting for de revisjonshandlingene revisor skal utføre. Revisjonsstandardenes funksjonalitet er både en veiledning til selve utførelsen av revisjon og et mål på revisjonsarbeidets kvalitet.
  

  
   Kravene i lover og forskrifter vil alltid gå foran enhver revisjonsstandard. Revisor kan komme i en situasjon der den norske lovgivningen stiller strengere krav til utførelsen av revisjonsoppdraget enn ISA-ene stiller, og da må revisor avvike fra den internasjonale revisjonsstandarden. Slike avvik skal tydeliggjøres med referanse til lovens krav i fotnote i standarden (Revisorforeningen, 2009). Dette sikrer at revisjonsstandardene ikke er i konflikt med bestemmelser om revisjon gitt i lov eller med hjemmel i lov.
  

  
   For å sikre at revisjonen utføres i henhold til standardenes krav og mål­settinger for revisjon, er det avgjørende at revisor har tilstrekkelig kunnskap om det sentrale innholdet i revisjonsstandardene.
  

  
   Revisjonsstandardene er omfattende og har detaljerte krav til både revisjonshandlinger og dokumentasjon. De ulike revisjonsstandardene stiller krav til hele revisjonsprosessen, fra oppdragsvurdering til avslutning og endelig rapportering.
  

  
   Revisjonsstandardene er inndelt i serier, der de ulike seriene brukes i henhold til hvilke revisjonshandlinger som skal utføres. Under følger en oversikt over ISA-seriene:
  

  
   [image: Figure]
  

  
   ISA-ene klargjør revisors mål og plikter ved utførelse av et revisjonsoppdrag, noe som sikrer en mer konsistent bruk av revisjonsstandardene. Revisjonsstandardene skiller mellom absolutte krav og veiledning, slik at de er enklere å forstå og at det er mindre rom for tolkninger. Under følger en oversikt over hvor i revisjons­prosessen ISA-ene benyttes:
  

  
   [image: Figure]
  

  
   De internasjonale revisjonsstandardene er oversatt av revisjonskomiteen i Den norske Revisorforening. Revisjonskomiteen er ansvarlig for den norske versjonen av ISA-ene, som også består av særnorske attestasjonsstandarder, slik som SA 3801 «Revisors attestasjoner til skatteetaten» og SA 3802 «Revisors uttalelser og redegjørelser etter selskapslovgivningen». I de tilfellene der norsk lov­givning stiller strengere krav til utførelse av revisjons­oppdrag enn ISA-ene, skal standardene tolkes på bakgrunn av disse.
  

  
   Andre revisjonsstandarder som foreligger
  

  
   Forenklet revisorkontroll (ISRE):
  

  
   ISRE 2400 Oppdrag som gjelder forenklet revisorkontroll av regnskaper
  

  
   ISRE 2410 Forenklet revisorkontroll av et delårsregnskap, utført av foretakets valgte revisor
  

  
   Norske standarder for attestasjonsoppdrag (SA):
  

  
   SA3801 Revisors attestasjoner til Skatteetaten
  

  
   SA3802 Revisors uttalelser og redegjørelser etter selskapslovgivningen
  

  
   Attestasjonsoppdrag (ISAE):
  

  
   ISAE 3000 Attestasjonsoppdrag som ikke er revisjon eller forenklet revisorkontroll av historisk finansiell informasjon
  

  
   ISAE 3402 Attestasjonsoppdrag om kontroller hos en serviceorganisasjon
  

  
   ISAE 3410 Attestasjonsoppdrag om klimagassrapporter
  

  
   ISAE 3420 Attestasjonsuttalelser om sammenstilling av proforma finansiell informasjon inkludert i et prospekt
  

  
   Standarder for beslektede tjenester (ISRS):
  

  
   ISRS 4400 Avtalte kontrollhandlinger
  

  
   Standarder for begrenset revisjon (SBR)
  

  
   Delårsregnskap
  

  
   Felles for standardene
  

  
   ISQM 1 Internasjonal standard for kvalitetsstyring 1
  

  
   ISQM 2 Internasjonal standard for kvalitetsstyring 2 Oppdragskontroll
  

  
   
   
   1.7 Personvernforordningen – GDPR (General Data Protection Regulation)
  

  
   GDPR
   
   
   står for General Data Protection Regulation, også kalt personvernforordningen,
   
   
   og regulerer behandlingen av personopplysninger. Dette felles europeiske regelverket kom etter at EU innførte nytt lovpålagt regelverk innen «cybersecurity»-området, og gjelder i alle EU- og EØS-landene samt for de som tilbyr varer eller tjenester til personer som befinner seg der. GDPR pålegger alle virksomheter og aktører som opererer i EU- og EØS-land, om å implementere GDPR for å sikre at det opereres med like regler for personvern.
  

  
   Personvernforordningen trådte i kraft i Norge 20. juli 2018, består av 99 artikler og er aktuell for alle virksomheter i Norge som har ansatte. Norge har i tillegg en personopplysningslov med nasjonale tilpasninger. Regelverket omfatter behandling av opplysninger om samtlige fysiske personer som har en eller annen form for tilknytning til virksomheten, herunder ansatte, kunder og andre som er i kontakt med virksomheten. Regelverket skal beskytte og bedre enkeltpersoners mulighet til å kontrollere hvilke personopplysninger som registreres om dem selv. Slike opplysninger er typisk personnummer, adresse, telefonnummer, e-post- og IP-adresser samt atferdsmønster.
  

  
   De registrerte er typisk kunder, ansatte m.m. og dette er individer som personopplysningene handler om. Behandlingsansvarlig er for eksempel en arbeidsgiver og er den som bestemmer formålet og midlene ved behandlingen, mens en databehandler er for eksempel en skyleverandør og behandler person­opplysninger på vegne av behandlingsansvarlig, i tråd med instrukser fra behandlingsansvarlig. GDPR stiller høye krav til selskap om å sikre private data de har om sine kunder for å verne kundenes private informasjon. Kravene skal bidra til at kundene sikres en trygg utveksling, behandling og oppbevaring av sine private opplysninger. Ansvaret for implementering ligger både på IT-leverandører og oppdragsgiver, og de kan sammen bli holdt økonomisk ansvarlig.
  

  
   Virksomheter skal gjennomføre tiltak for å sikre og bevise at de håndterer personopplysninger om sine kunder i samsvar med personvernreglene, jf. GDPR artikkel 24. Her ligger det et ansvar for å ivareta personvernet til sine kunder gjennom å besørge konfidensialitet i alt som vedrører kundene.
  

  
   Revisjonsbransjen er inne i en tid med økt innsamling av data fra ulike tjenester, og stadig flere tjenester foregår på nett. Dette medfører økt risiko for datainnbrudd. På mange måter kan personvern betraktes som en «hygienefaktor» for revisjonskundene, men et minefelt for revisjonsselskap som skal oppbevare personlige data om sine revisjonskunder.
  

  
   Et revisjonsselskap er ansvarlig for to typer personopplysninger:
  

  
   	
    
     •
    
    Personopplysninger vedrørende egne ansatte og behandling av opplysninger i eget revisjonsforetak.
   

   	
    
     •
    
    Personopplysninger på vegne av sine revisjonskunder.
   

  

  
   I rollen som revisor vil man ha tilgang til mye sensitiv informasjon, herunder personnummer, økonomisk stilling, utgifter, skatter og annen informasjon om virksomheter, men også om enkeltpersoner. Konfidensiell informasjon skal ikke deles med noen utenforstående parter eller konkurrenter, med unntak av offentlige myndigheter i forbindelse med tilsyn, økonomisk kriminalitet eller rettssaker.
  

  
   Revisjonsselskap skal ha en oversikt over prosessene som behandler person­opplysninger, hvordan de behandler personlige data, og hvilken informasjon som er pliktig å informere sine revisjonskunder om. Personlige data er all informasjon som kan brukes til å identifisere kunden, herunder alt av data som kan identifisere kunden med navn, telefonnummer, bilde, brukernavn, IP og lokaliseringsdata, helsedata og politisk standpunkt.
  

  
   Det skal foreligge dokumentasjon på at personopplysninger behandles i tråd med personvernprinsippene. Dette sikres ved at det tas inn et eget avsnitt i oppdrags­avtalen som regulerer behandling av personopplysninger, og det involverer person­opplysninger om de ansatte, eksempel lønnsbehandling (Stenvold & Stephansen, 2023).
  

  
   GDPR inneholder følgende forhold:
  

  
   	
    
     •
    
    Grunnleggende prinsipper.
   

   	
    
     •
    
    Behandlingsansvarlig.
   

   	
    
     •
    
    Databehandler.
   

   	
    
     •
    
    De registrertes rettigheter.
   

   	
    
     •
    
    Annet, herunder erstatning, overføring til utlandet mv.
   

  

  
   Grunnleggende prinsipper
  

  
   Behandling av personopplysninger bygger på seks grunnleggende prinsipper, jf. artikkel 5 i personvernforordningen (Datatilsynet, 2019):
  

  
   Lovlighet, rettferdighet og gjennomsiktighet
  

  
   Behandling av personopplysninger må være lovlig, skje rettferdig og være transparent. Prinsippet bygger på at det må være et gyldig grunnlag for den behandlingen revisor skal utføre. Det skal forklares hva og hvorfor man behandler, og sammenhengen med innsamlingen.
  

  
   Formålsbegrensning
  

  
   Personopplysninger skal kun behandles for spesifikke, uttrykkelige, angitte og legitime formål, og de kan ikke gjenbrukes til formål som er uforenelige med det opprinnelige. Formålet med behandlingen av personopplysningene skal være klart før revisor innhenter dem. Opplysningene skal ikke brukes til andre formål, herunder for eksempel markedsføring, og at det ikke viderebehandles ut over formålet.
  

  
   Dataminimering
  

  
   Dataminimering
   
   
   innebærer å begrense mengden personopplysninger som innhentes, til det som er nødvendig for oppdraget. Dette innebærer kun å samle og beholde adekvate og relevante opplysninger som er nødvendige for formålet. For eksempel vil det ikke være formålstjenlig å innhente andre opplysninger om kunde dersom formålet ikke skal tilsi dette. Overflødig informasjon skal slettes.
  

  
   Riktighet
  

  
   Personopplysninger som behandles, skal være korrekte, og feil skal rettes eller slettes. Ved endringer skal det om nødvendig oppdateres av behandlingsansvarlig. Da må det sørges for at tidligere opplysninger enten slettes, at uriktige personopplysninger rettes, eller at nåværende opplysninger oppdateres.
  

  
   Lagringsbegrensning/sletting
  

  
   Prinsippet om lagringsbegrensning
   
   
   innebærer at lagrede personopplysninger skal slettes eller anonymiseres når de ikke lenger er nødvendig. Når for eksempel en kontaktperson hos en revisjonskunde slutter i jobben, skal kontaktinformasjon til denne personen slettes. Oppdragsdokumentasjon skal oppbevares i minst ti år, jf. revl. § 5-5. Etter utløpet av oppbevaringstiden må revisor eventuelt ha et annet behandlingsgrunnlag for fortsatt å oppbevare oppdragsdokumentasjon som inneholder personopplysninger, jf. GDPR artikkel 17. Revisor skal i forbindelse med kundetiltak registrere, lagre opplysninger og dokumenter som er innhentet, i fem år etter at kundeforholdet er avsluttet eller transaksjonen ble gjennomført. Når femårsfristen er utløpt, skal personopplysningene slettes, jf. hvvl. § 30 første ledd (Revisorforeningen, 2020).
  

  
   [image: Figure]
   
    
     
     
     Figur 1.5
    
    GDPRs grunnleggende prinsipper.
   

  

  
   Integritet og konfidensialitet
  

  
   Personopplysninger skal beskyttes gjennom tiltak mot uautorisert utlevering av og tilgang til personopplysninger
   
   
   . Opplysningene skal behandles slik at integritet og konfidensialitet beskyttes.
  

  
   Ansvarlighet
  

  
   Prinsippet om ansvarlighet understreker at behandlingsansvarlig har et ansvar for å opptre i samsvar med reglene for behandling av personopplysninger og er ansvarlig for og skal kunne påvise at prinsippene overholdes.
  

  
   Reglene i GDPR artikkel 22 gjelder for automatiserte beslutninger ved­rørende individuelle avgjørelser, herunder profilering. Den registrerte har reservasjonsrett, med unntak dersom det er nødvendig for å oppfylle avtale, spesifikk lovhjemmel og samtykke (uttrykkelig).
  

  
   Databehandleren skal også bistå den behandlingsansvarlige med blant annet å oppfylle plikten til å svare på anmodningen som den registrerte inngir. Dette skal være med henblikk på å utøve sine rettigheter. Selve ansvaret skal reguleres i databehandleravtalen.
   
   
  

  
   Behandlingsgrunnlag
  

  
   For behandling av personopplysninger skal det foreligge et gyldig behandlingsgrunnlag
   
   
   . Derfor må det identifiseres et passende behandlingsgrunnlag, jf. GDPR artikkel 6. Når revisor er behandlingsansvarlig, er det viktig å påse at det foreligger et gyldig behandlingsgrunnlag.
  

  
   Revisors behandlingsgrunnlag for utførelse av revisjonsoppdrag er flere og skal være i tråd med GDPR artikkel 6 nr. 1 bokstav c – rettslig forpliktelse. Følgende behandlingsgrunnlag gir grunnlag for revisjon (Revisorforeningen, 2020):
  

  
   	
    
     •
    
    Revisorloven: behandlingsgrunnlag for behandling av personopplysninger i forbindelse med revisjonsoppdrag som reguleres av revisorloven.
   

   	
    
     •
    
    Hvitvaskingsloven: behandlingsgrunnlag for opplysninger som behandles i forbindelse med utførelse av kundetiltak, inkludert registrering av opplysninger om reelle rettighetshavere og den som handler på vegne av kunden.
   

  

  
   Krav til behandlingsansvarlig
  

  
   Kravene som stilles til behandlingsansvarlig,
   
   
   skal treffe egnede tiltak for å fremlegge den registrerte informasjonen, jf. GDPR artikkel 13 og 14. Samtidig skal behandlingsansvarlige legge til rette for at den registrerte kan utøve sine rettig­heter i henhold til artikkel 15-22.
  

  
   Følgende er pålagt å ha på plass etter GDPR:
  

  
   	
    
     •
    
    Databehandleravtale.
   

   	
    
     •
    
    Behandlingsprotokoll.
   

   	
    
     •
    
    Personvernerklæring.
   

   	
    
     •
    
    Internkontroll.
   

  

  
   Databehandleravtale
  

  
   Personvernforordningen stiller konkrete krav til innholdet i en databehandleravtale,
   
   
   jf. artikkel 28. Dersom revisor skal behandle data for en kunde, skal det foreligge en databehandleravtale mellom revisjonsselskapet og kunden som er i tråd med personvernforordningen og personopplysningsloven.
  

  
   I databehandleravtalen defineres revisjonskunden som «behandlingsansvarlig», mens revisor defineres som «databehandler». Databehandleravtalen skal beskrive selve behandlingen av personopplysninger og hvilke plikter, rettigheter og forpliktelser revisjonskunden har etter avtalen. Avtalen skal være tydelig på at det er klare rammer for hva revisor kan gjøre med personopplysningene. I dette ligger typisk enhver befatning med personopplysninger ved innhenting, lagring og bruk, herunder for eksempel å sende en e-post eller lagring av telefonnumre i et CRM-system.
  

  
   Revisor skal blant annet ikke behandle personopplysninger på annen måte enn det som er skriftlig avtalt med revisjonskunden.
  

  
   Revisor skal varsle kunden dersom man ser at behandlingen ikke er lovlig, rettferdig, transparent eller etter formålet. Om revisor ikke varsler, kan det bli et ansvarsspørsmål.
  

  
   Behandlingsprotokoll
  

  
   Det stilles krav til behandlingsprotokoll,
   
   
   jf. artikkel 30. Det er behandlingsansvarlig og databehandlere som må føre protokoll over sine behandlingsaktiviteter.
  

  
   Protokollen skal inneholde følgende:
  

  
   	
    
     •
    
    Navn og kontaktdetaljer.
   

   	
    
     •
    
    Formålet med behandlingen.
   

   	
    
     •
    
    Kategoriene av personopplysninger, registrerte og mottakere.
   

   	
    
     •
    
    Beskrivelse av sikkerhetstiltak.
   

   	
    
     •
    
    Tidsfrister for sletting.
   

   	
    
     •
    
    Overføring til tredjepart.
   

  

  
   Arbeidsgiver bør innhente internt personvern for alle ansatte. Videre lage en behandlingsprotokoll og beskrive sletterutiner. Dokumentasjon er viktig og da spesielt at man dokumenterer alle vurderinger man gjør i forbindelse med behandlingsgrunnlag, fritak for sensitive opplysninger og tiltak som begrenser data eller tilgang til data. Selv om det i utgangspunktet skal legges til rette for anonym varsling, vil det aldri bli en garanti for anonymitet for varslere.
  

  
   Personvernerklæring, jf. artikkel 12-14
  

  
   Det skal foreligge en personvernerklæring
   
   
   som skal oppfylle minimumskravene, jf. artikkel 12-14. Den skal i utgangspunktet være skriftlig, men kan være illustrert på for eksempel et flytskjema eller på video. En personvernerklæring skal gi den registrerte ulik informasjon, herunder om behandling av personopplysninger, om virksomheten og andre virksomheter som personopplysningene skal deles med. Dette innebærer personopplysninger, formål og behandlingsgrunnlag.
  

  
   Det er behandlingsvarlig som skal implementere egnede tekniske og organisatoriske tiltak og påvise at behandlingen utføres i samsvar med retningslinjene i GDPR.
  

  
   Videre må behandlingsansvarlig og databehandler gjennomføre tekniske og obligatoriske tiltak, samt konkrete risikovurderinger med egnet sikkerhetsnivå.
  

  
   Eksempler på organisatoriske tiltak kan for eksempel være opplæring, mens tekniske tiltak kan være tofaktorautentisering.
  

  
   Personvernkonsekvensvurdering, jf. artikkel 35
  

  
   En personvernkonsekvensvurdering
   
   
   (DPIA) har som formål å beskrive behandlingen av personopplysninger. Samtidig skal den bidra til å håndtere de risikoene behandlingen medfører for personers rettigheter og friheter. Det skal utføres en vurdering av dem, og det skal fastlegges risikoreduserende tiltak. En DPIA er et viktig verktøy som sikrer ansvarlighet og bidrar til at dataansvarlig sikrer samsvar med kravene i personvernforordningen.
  

  
   Dersom behandling av personopplysninger medfører høy risiko for personvernet, skal behandlingsansvarlige før behandlingen starter utføre en konsekvensvurdering av hvordan behandlingen vil kunne få for personvernet.
  

  
   Internkontrollsystem, artikkel 24 og 32
  

  
   Det stilles krav til at behandlingsansvarlig og databehandler skal implementere egnede tekniske og organisatoriske tiltak, jf. artikkel 32, samt påvise at behandlingen utføres i samsvar med retningslinjene i artikkel 24. Det skal også utføres en konkret risikovurdering for å oppnå egnet sikkerhetsnivå.
  

  
   Rutiner for overholdelse av GDPR-krav
  

  
   Gode rutiner sikrer at avvikssituasjoner håndteres raskt og mest mulig effektivt. Det skal uten ugrunnet opphold, og senest 72 timer etter å ha fått kjennskap til sikkerhetsbrudd, meldes til Datatilsynet om situasjoner som bryter med personvern­regelverket, jf. GDPR artikkel 33. Ved forsinkelser skal årsaken til dette oppgis. Meldingen skal inneholde en beskrivelse og sannsynlige konsekvenser av sikkerhetsbruddet og hvilke tiltak som vil bli iverksatt (Revisor­foreningen, 2020). Navnet på revisjonsselskapets personvernansvarlig eller person­vern­ombud skal også oppgis, jf. GDPR artikkel 33 nr. 3.
  

  
   Følgende figur viser fremgangsmåten ved brudd på personsikkerheten:
  

  
   [image: Figure]
   
    
     
     
     Figur 1.6
    
    Brudd på personsikkerheten. Kilde: Kvale.
   

  

  
   Dersom det er høy risiko for personers rettighet og frihet, må arbeidsgiver vurdere følgende perspektiver til den registrerte: konfidensialitet, integritet, tilgjengelighet, mulighet til å gripe inn og åpenhet.
  

  
   Meldeplikt, jf. artikkel 33-34
  

  
   Dersom det foreligger et sikkerhetsbrudd, er det ikke alltid nødvendig å melde sikkerhetsbrudd
   
   
   et til Datatilsynet
   
   
   . Dette avhenger av om kjennskap til brudd på personopplysningssikkerheten har skapt en risiko for fysiske personers rettigheter og friheter, og da stilles det krav om å varsle innen 72 timer. Dersom det viser seg at det ikke er tilfelle, vil det ikke foreligge meldeplikt. Ved høy risiko er det plikt til å informere berørte personer.
  

  
   Rutine for avvikshåndtering
   
   
   bør bestå av:
  

  
   	
    
     •
    
    Når det skal rapporteres til Datatilsynet.
   

   	
    
     •
    
    Hvem som skal rapportere til Datatilsynet.
   

   	
    
     •
    
    Hvordan det skal rapporteres til Datatilsynet.
   

   	
    
     •
    
    Hvilke konsekvenser avviket har for de som er berørt.
   

   	
    
     •
    
    Hvilke tiltak som bør etableres eller endres for å begrense konsekvensene av et avvik.
   

  

  
   Det er viktig å ha oversikt over hvem i revisjonsselskapet som har tilgang til personopplysninger som er lagret, og hvordan man skal sikre at ingen utenforstående har eller får tilgang til personopplysningene. Herunder vil det også være viktig å ha oversikt over hvilke personopplysninger som behandles, og hvordan de registrertes rettigheter kan sikres. I tillegg er det avgjørende å ha på plass kontrolltiltak og vise til hva som er gjennomført, og hvilke resultater kontrollene viser. Det er også viktig å kjenne til hvilket behandlingsgrunnlag som ligger til grunn for vurderinger av personvern.
  

  
   Overvåking
  

  
   I utgangspunktet er det forbud mot overvåking og innsyn i ansattes epost eller IT-utstyr, men arbeidsgiver kan samle inn og bruke personopplysninger i varslings­saker og forbud mot overvåking. Overvåking av ansatte, herunder i ulike former, er generelt å regne som kontrolltiltak i henhold til arbeidsmiljøloven kapittel 9.
  

  
   Følgende prosedyrer foreligger ved overvåking:
  

  
   [image: Figure]
   
    
     
     
     Figur 1.7
    
    Prosedyrer ved overvåking.
   

  

  
   Innsyn i ansattes e-post, OneDrive m.m.
  

  
   Prosedyrer ved innsyn er viktig å forholde seg til. For det første skal varselet begrunnes og informere om hvilken metode som skal benyttes, og hvilke e-poster eller dokumentasjon som er åpnet, samt hva resultatet ble. Like viktig er at all overflødig informasjon lukkes og slettes.
  

  
   Videoovervåking
  

  
   Når det gjelder videoovervåking, kan arbeidsgiver være berettiget hvis det er vurdert at det er en konkret risiko, og at videoovervåking er nødvendig. Alternativer må likevel vurderes, og det må utføres en interesseavveining. Eksempler på slike alternativer er: fysisk sikring, adgangskontroll, opplæring og rutiner.
  

  
   I forbindelse med å få på plass videoovervåking, må AML § 9-2 drøftes. Det skal blant annet foretas merking av at det foregår videoovervåkning og det er ikke tillatt med lydopptak. Videre må ikke videoopptak utleveres til andre parter, og slettefrister skal overholdes.
  

  
   Styrets plikter
  

  
   Innføring av personvernordningen medfører skjerpede krav til styret. Det er derimot ikke slik at styret trenger å ha inngående kjennskap til alle detaljene i samtlige av de 99 artiklene som foreligger. Det må derimot forventes at styret, gjennom sitt forvaltnings- og tilsynsansvar, påser at revisjonsselskapet har på plass systemer som sikrer at personopplysninger håndteres på en forsvarlig måte. Dette betyr blant annet at styret må sørge for følgende forhold:
  

  
   	
    
     •
    
    Påse at revisjonsselskapet har en god oversikt over hvilke plikter som foreligger.
   

   	
    
     •
    
    Ha kontroll på hvordan personopplysninger skal behandles og sikres.
   

   	
    
     •
    
    Påse at alle rutiner er kvalitetssikret og blir fulgt opp av samtlige ansatte.
   

   	
    
     •
    
    Forvisse seg om at dokumentasjonen av virksomhetens internkontroll er gjort tilgjengelig for alle ansatte og for Datatilsynet.
   

   	
    
     •
    
    Påse at personopplysninger behandles i samsvar med prinsippene.
   

   	
    
     •
    
    Etablere gode rutiner for avviksrapportering.
   

  

  
   Konsekvenser ved overtredelse
  

  
   I Norge er det Datatilsynet
   
   
   som ilegger overtredelsesgebyr, jf. personopplysningsloven § 26. Virksomheter kan ilegges sanksjoner av betydelig økonomisk størrelse ved mangelfull oppfølging av regelverket. De høyeste bøtene er først og fremst aktuelle ved svært grove overtramp av regelverket og kan være på inntil 4 % av virksomhetens totale omsetning eller inntil 20 millioner euro, avhengig av hvilket beløp som er høyest, jf. artikkel 83. Derfor er det viktig at styret får tydelige og pålitelige oppdateringer fra ledelsen angående personvernordningen, slik at styret kan overholde sine plikter og sørge for at virksomheten forholder seg til ordningen på en sikker og god måte.
  

  
   
   
   1.7.1 Bransjenormen for revisjonsselskap
  

  
   GDPR oppfordrer alle bransjeorganisasjoner til å utarbeide egne bransjenormer
   
   
   som skal bidra til presis bruk av GDPR-forordningen, jf. GDPR artikkel 40 nr. 5. Personvernloven og personvernforordningen (GDPR) er ikke fastsatt med tanke på revisorer, derfor har Revisorforeningen utarbeidet en
   
   
   bransjenorm som skal legge til rette for at revisjonsselskap kan etterleve personvernreglene på en forsvarlig og hensiktsmessig måte (Revisorforeningen, 2020). Revisorforeningen har ikke ønsket en bransjenorm som håndhever og sanksjonerer, derfor har de ikke fått en særskilt godkjenning fra Datatilsynet.
  

  
   Bransjenormen vil ikke påvirke revisjon av oppdrag, men skal legge til rette for at revisjonsselskap skal kunne etterleve GDPR-reglene på en akseptabel og formålstjenlig måte.
  

  
   Bransjenormen gir veiledning om løsninger som er tilpasset revisjonsoppdrag som utføres. GDPR gjelder spesielt når revisjonsoppdrag skal aksepteres, og ved utførelse av revisjon. Samtidig gjelder reglene ved utførelse av forenklet revisor­kontroll av regnskaper, andre attestasjonsoppdrag og avtalte kontrollhandlinger samt andre tjenester revisor leverer.
  

  
   Bransjenormen omhandler derimot ikke behandling av personopplysninger i forbindelse med håndtering av personalmessige forhold, markedsføring, leverandører eller annet som gjelder driften av revisjonsforetaket.
  

  
   Revisorforeningen anbefaler at personvern og behandlingen av person­opplysninger presiseres i engasjementsbrevet, herunder at personopplysninger vil bli behandlet etter personvernreglene for de personopplysningene som foreligger i forbindelse med revisjonsoppdraget.
  

  
   Bransjenormen vil være veiledende for revisorbransjen og brukes for å konstatere at GDPR-forpliktelsene oppfylles (Revisorforeningen, 2018).
  

  
   
   
   1.8 Tilsynsmyndigheter
  

  
   En av de viktigste oppgavene tilsynsmyndighetene har, er å handle i allmennhetens interesse.
  

  
   (EU, 2003)
  

  
   Det norske tilsynssystemet har en lang historie. I tidligere tider var revisjonsselskap kun underlagt selvregulering gjennom fagfellevurdering av Den norske Revisorforeningen (DnR).
  

  
   I Norge har vi i dag et tilsynssystem med to tilsynsorganer
   
   
   . Ett fagorgan, DnR, og ett offentlig uavhengig organ, Finanstilsynet (FSA), jf. direktiv 2014/56/EU (Meld. St. 29 (2015–2016).
  

  
   I Norge er revisorer og revisjonsselskap underlagt tilsyn
   
   
   av Finanstilsynet, jf. finanstilsynsloven § 1 første ledd nr. 17. Formålet med tilsyn er å bidra til at revisjonsselskap virker på en hensiktsmessig og betryggende måte, jf. finanstilsynsloven § 3 første ledd.
  

  
   For å sikre at det utføres revisjon som har høy kvalitet, er det avgjørende med et offentlig regulert tilsyn som er uavhengig av profesjonen, offisielle myndigheter og regulatorer (Abbott et al., 2012).
  

  
   Selv om Finanstilsynet har rollen som nasjonal tilsynsmyndighet, jf. revl. § 12-2, har de likevel myndighet til å utpeke andre til å utføre tilsynet på vegne av seg selv, jf. revl. § 13-1.
  

  
   I 2002 formaliserte Finanstilsynet en avtale med Revisorforeningen om organisering av periodisk kvalitetskontroll av revisorer som ikke reviderer foretak av allmenn interesse. Denne kontrollen er samordnet med Revisorforeningens egen kvalitetskontroll av sine medlemmer (Finanstilsynet, 2023a).
  

  
   Denne avtalen sikrer at Norge møter kravene fra EU angående kvalitets­kontroll (Stenvold, 2017).
  

  
   I 2006 ble revisjonsdirektivet vedtatt med krav om uavhengig revisor­tilsyn i alle EØS-land. Norge var blant de første landene som etablerte et aktivt, offentlig tilsyn med revisorer. Finanstilsynet, som den gang het Kredittilsynet, hadde tilsynsansvaret for revisorer, og i 2005 fikk de ansvar for å føre tilsyn med regnskapene for børsnoterte selskaper (Kinserdal, 2017).
  

  
   Formålet med de omfattende regulatoriske endringene i revisjonsbransjen har vært å øke revisjonskvaliteten. Internasjonalt er det utført flere forskningsstudier som viser at uavhengige tilsyn har bidratt til forbedret revisjonskvalitet (Carcello et al., 2011).
  

  
   I Norge er det derimot lite forskning innenfor dette emnet, foruten en studie som viser at fellestilsyn utført av PCAOB (Public Company Accounting Oversight Board) og Finanstilsynet øker revisjonskvaliteten (Stenvold, 2017).
  

  
   
   
   1.9 Finanstilsynet
  

  
   Finanstilsynet
   
   
   fører tilsyn med statsautoriserte revisorer og revisjonsselskap som reviderer selskap av allmenn interesse, minst hvert tredje år og utfører periodisk kvalitetskontroll av oppdragsansvarlige revisorer som ikke er medlem av DnR, hvert sjette år. FSA praktiserer ulike tilsynsmetoder i sitt arbeid. FSAs tilsyn gjennomføres på bakgrunn av flere forhold, herunder (Finanstilsynet, 2023a):
  

  
   	
    
     •
    
    Egne risikovurderinger.
   

   	
    
     •
    
    Innrapporteringer fra Revisorforeningen.
   

   	
    
     •
    
    Innrapporteringer fra Skatteetaten, konkursbo osv.
   

   	
    
     •
    
    Signaler som kan komme gjennom medieoppslag.
   

  

  
   FSAs tilsynsarbeid innebærer blant annet kontroll av enkeltoppdrag, revisjonsselskapets internkontroll, vurdering av oppdragsansvarlig revisors uavhengighet og hvordan ressursanvendelsen er gjennomført i henhold til gjeldende lovkrav og standarder.
  

  
   For enkeltoppdrag blir revisjonsbevis gjennomgått for å se hvilket grunnlag som foreligger for revisors konklusjon. Revisors konklusjon skal være dokumentert slik at tilsynet kan etterprøve den.
  

  
   Dokumentasjonen som foreligger for enkeltoppdrag, blir gjennomgått med hensyn til å kontrollere at revisor har satt seg inn i revisjonskundens virksomhet og eventuelt den særlovgivning som gjelder, samt hvilke revisjonshandlinger som er planlagt, hvilke handlinger og vurderinger revisor har gjort, og hvilke konklusjoner revisor har trukket på bakgrunn av dette.
  

  
   Oppdragsansvarlig revisors involvering i og kontroll av arbeidet vil også være et tema som skal kontrolleres.
  

  
   I tillegg er det krav om at kvalitetskontrollen av revisjonsselskap skal omfatte en vurdering av virksomhetens kvalitetsstyring, jf. revl. § 13-1 annet ledd. Et forsvarlig system for internkontroll består av å ha gode interne rutiner som skal ha et innhold og en form som gjør at de er et egnet bidrag til å sikre tilfreds­stillende revisjonskvalitet. Disse skal være kjent og tilgjengelig for revisor, og de skal oppdateres etter behov. Følgende områder skal revisor kunne legge frem retningslinjer for, og som det er vesentlig å iverksette tiltak for (Finanstilsynet, 2022a):
  

  
   	
    
     •
    
    «Tonen på toppen».
   

   	
    
     •
    
    Etikk og uavhengighet.
   

   	
    
     •
    
    Aksept og fortsettelse av revisjonsoppdrag.
   

   	
    
     •
    
    Incentiver – topplederoppfølging.
   

   	
    
     •
    
    Incentiver – øvrige ansatte.
   

   	
    
     •
    
    Revisjonsmetodikk og arbeidsprogrammer.
   

   	
    
     •
    
    Opplæring, sertifiseringsprogrammer.
   

   	
    
     •
    
    Konsultasjoner – når og hvordan.
   

   	
    
     •
    
    Kontroll av revisjonsarbeid.
   

   	
    
     •
    
    Kontroller rettet mot andres arbeid.
   

   	
    
     •
    
    Dokumentasjon av eget arbeid og IKT-sikkerhet.
   

   	
    
     •
    
    Rutiner for intern overvåkingskontroll.
   

   	
    
     •
    
    Håndtering av signaler, klager og søksmål.
   

  

  
   
   
   1.9.1 Finanstilsynets tilsynsmetoder
   
   
  

  
   FSA utfører de undersøkelsene som de finner nødvendig, og både revisor og revisjonsselskapet plikter når som helst å gi opplysninger som tilsynet etterspør, og skal få innsyn i alle deler av virksomheten. Finanstilsynet utfører tilsyn på ulike måter (Finanstilsynet, 2022a). Figur 1.8 illustrerer de ulike måtene FSA utfører tilsynet med revisorer og revisjonsselskaper på.
  

  
   [image: Figure]
   
    
     
     
     Figur 1.8
    
    FSAs tilsynsmetoder.
   

  

  
   Finanstilsynet utarbeider årlig en rapport med oppsummering av resultater fra de ulike kontrollene.
  

  
   
   
   1.9.1.1 Stedlig tilsyn
  

  
   Stedlig tilsyn
   
   
   utføres av kontrollører fra Finanstilsynet ved fysisk tilstede­værelse hos revisjonsselskapet. Det er i hovedsak basert på rapporteringer fra Revisorforeningen at det utføres stedlig tilsyn, og tilsynet gjennomføres ut fra rapporteringenes alvorlighetsgrad. Et stedlig tilsyn varsles normalt rundt tre uker i forveien og gjennomføres gjerne av to eller flere inspektører over et par dager. Tilsynet med oppdragsansvarlig revisor innebærer blant annet gjennomgang av enkeltoppdrag og kontroll med at revisjon er i samsvar med revisorloven og de internasjonale standardene.
  

  
   I alvorlige tilfeller der det foreligger alvorlige feil og mangler, vil Finans­tilsynet kunne tilbakekalle revisors eller revisjonsselskapets autorisasjon. Et slikt vedtak om tilbakekallelse av autorisasjon kan påklages, og klagen blir behandlet av klagenemnden for revisor-, regnskapsfører- og inkassosaker

   .
  

  
   FSA opererer med ulike reaksjonsformer etter et stedlig tilsyn, herunder:
  

  
   	
    
     •
    
    Ingen merknader.
   

   	
    
     •
    
    Merknader der mangler påpekes.
   

   	
    
     •
    
    Pålegg om retting av / tiltak overfor mangler.
   

   	
    
     •
    
    Tilbakekalling av godkjenning.
   

   	
    
     •
    
    Suspensjon av godkjenning.
   

  

  
   
   
   1.9.1.2 Kontorbasert tilsyn
  

  
   Et kontorbasert tilsyn
   
   
   innebærer et tilsyn som er basert på en innrapportering eller annet signal som blir fulgt opp av FSA uten at det gjennomføres et stedlig tilsyn. Dette gjelder hovedsakelig i tilfeller der FSA mottar melding om at en statsautorisert revisor eller et revisjonsselskap ikke har oppfylt sine plikter. Her vil de bli bedt om å vurdere det aktuelle forholdet og eventuelt iverksette tiltak som kan hindre at forholdet gjentar seg.
  

  
   
   
   1.9.1.3 Dokumentbasert tilsyn
  

  
   Et dokumentbasert tilsyn
   
   
   innebærer en egenmelding fra både statsautorisert revisor og revisjonsselskap som står oppført i Revisorregisteret. Dette innebærer å besvare en rekke spørsmål hvert annet eller tredje år i Altinn, herunder krav om pliktig etterutdanning, krav til organiseringen osv. Dette vil gi FSA grunnlag for videre oppfølging av den enkelte revisor og revisjonsselskap samt at det gir et viktig bilde av de endringene som foregår i profesjonen.
  

  
   Tematilsyn
  

  
   FSA gjennomfører hvert år et tematilsyn
   
   
   . Formålet er å kartlegge hvordan en definert problemstilling faktisk blir håndtert av revisjonsbransjen. Ut fra resultatet av denne kartleggingen vil FSA vurdere om det er behov for endringer. Tematilsynet avsluttes med utarbeidelse av en fellesrapport som blir offentliggjort på Finanstilsynet sin nettside.
  

  
   
   
   1.9.1.4 Annet tilsynsarbeid
  

  
   I tillegg til de ulike tilsynsformene beskrevet over har FSA løpende dialog med revisjonsbransjen, blant annet gjennom kontaktmøter med Revisorforeningen og de fem største revisjonsselskapene. Tematikk som diskuteres, er blant annet utviklingen i rammebetingelsene for revisjonsbransjen og hvordan henholdsvis de store revisjonsselskapene og Revisorforeningen gjennomfører kvalitets­kontroll. I tillegg overvåkes hvordan oppdragsansvarlige revisorer utfører og dokumenterer sitt arbeid, og hvordan de etterlever bestemmelser om uavhengighet, objektivitet, etterutdanninging mv.
  

  
   
   
   1.9.2
   
   
   Merknadsrapporter
  

  
   Tilsynsrapportene fra FSA er offentlige og publiseres på tilsynets nettside. Disse er et vedtak og kan derfor ikke påklages av revisjonsselskapet eller revisor. Prosessen er at FSA sender foreløpige merknadsbrev til revisjonsselskapet eller revisor etter et tilsyn. Her vil de få mulighet til å komme med et tilsvar på FSAs foreløpige merknader. I en merknadsrapport
   
   
   presenterer FSA identifiserte svakheter og brudd på lover knyttet til revisjonsselskapets gjennomføring av revisjonsoppdrag, samt mangler og svakheter i deres retningslinjer og rutiner for intern kvalitetskontroll (Finanstilsynet, 2022a). Revisjonsselskapet skal utarbeide en tiltaksplan for å utbedre påpekte svakheter og mangler.
  

  
   Merknadsrapportenes formål er at revisjonsselskap skal forbedre revisjonskvaliteten.
  

  
   
   
   1.9.3
   
   
   Sanksjoner
   
   
  

  
   Finanstilsynet kan sanksjonere brudd på revisorloven med overtredelses­gebyr, ledelseskarantene og forbud mot å avgi revisjonsberetninger i en periode. Finanstilsynet kan ilegge revisor og revisjonsselskap gebyr på inntil 5 millioner kroner for personer som bryter loven, og det høyeste av 10 millioner kroner og 2 % av årsomsetningen for juridiske personer (Finanstilsynet, 2020).
  

  
   
   
   1.10
   
   
   Den norske Revisorforening
  

  
   Den norske Revisorforening
   
   
   (DnR) er en interesse- og kompetanseorganisasjon for godkjente revisorer i Norge. DnR har over 5000 medlemmer som jobber innen ekstern revisjon, rådgivning og regnskapsføring i offentlig sektor og i næringslivet, ca. 1000 av DnRs medlemmer er studenter innenfor økonomifagene. Revisor­foreningen har også en aktiv rolle i utvikling av revisjons- og regnskapsfaget, både nasjonalt, i Norden, EU og globalt (Revisorforeningen, 2023). DnR sitt styre har vedtatt følgende tre strategiske hovedmål (Revisor­foreningen, 2023e):
  

  
   	
    
     •
    
    Øke bransjens attraktivitet og omdømme.
   

   	
    
     •
    
    Ta en tydelig posisjon innen bærekraft (ESG).
    
     
      
       8
      
     
    
   

   	
    
     •
    
    Være en faglig garantist.
   

  

  
   Visjonen sammenfatter kjernen i det som er revisors samfunnsoppdrag, og understreker at tillit er en grunnleggende forutsetning for alt revisor leverer av tjenester. Da er det avgjørende at de tjenestene som leveres, anerkjennes for å ha høy kvalitet og er relevante for virksomhetene og andre sentrale bruker­grupper. DnR bidrar også til at profesjonen har et godt omdømme og er en attraktiv bransje å arbeide i, og sikrer at norske revisorer har gode og hensiktsmessige rammebetingelser som er harmonisert med internasjonale rammebetingelser.
  

  
   Videre er DnR også bransjens talerør i den nærings- og samfunnspolitiske debatten og sikrer at foreningen har fornøyde medlemmer samt kompetente og motiverte ansatte.
  

  
   DnR fører i samarbeid med Finanstilsynet regelmessig kvalitetskontroll av egne medlemmer. Samtidig driver DnR omfattende kurs-, informasjons- og veiledningsvirksomhet og har et bredt etterutdanningstilbud både for stats­autoriserte revisorer og for statsautoriserte regnskapsførere.
  

  
   DnRs kvalitetskontroll tar sikte på å kontrollere etterlevelse av revisor­lovgivningen og god revisjonsskikk. Dette innebærer kontroll av revisorenes uavhengighet, økonomiske forhold, etterutdanning og sikkerhetsstillelse.
  

  
   Kvalitetskontroll av revisorer skjer minst hvert syvende år og har som formål å kontrollere at medlemmene opptrer i overensstemmelse med revisorloven, herunder at de utfører sin virksomhet i samsvar med god revisjonsskikk. Alle statsautoriserte revisorer er underlagt kontroll, uavhengig av revisjonsselskapets størrelse og oppdragenes omfang. Kontrollen utføres med bakgrunn i et spørre­skjema som tilpasses foretaket. I revisjonsselskap med flere statsautoriserte revisorer kontrolleres alle samme år. Det kan også bli foretatt kontroller utenom de fastsatte (hvert syvende år) når spesielle grunner taler for det. Spørreskjemaet blir vurdert av kontrollavdelingen i Revisorforeningen. Kontroller som avdekker betydelige avvik og mangler som kan gi grunn til å vurdere tilbakekallelse av autorisasjonen, blir oversendt Finanstilsynet.
  

  
   
   
   1.11
   
   
   Sarbanes–Oxley Act (SOX)
  

  
   Sarbanes–Oxley Act
   
   
   , også kjent med forkortelsen SOX
   
    
     
      9
     
    
   
   , er en amerikansk føderal lov som ble vedtatt i 2002 med nye og utvidede krav til alle amerikanske offentlige styrer, ledelse og regnskaps- og revisjonsselskaper.
   
   
   US Securities and Exchange Commission
   
   
   (SEC) opprettet det uavhengige organet SOX som en respons på og i kjølvannet av de store regnskapsskandalene tidlig på 2000-tallet i et forsøk på å gjenopprette offentlig tillit til aksjemarkedet og allmennhetens tillit til revisjonsbransjen. Dette skulle bidra til å sikre revisjonsselskapenes integritet og forbedre deres revisjon av børsnoterte selskapers regnskaps­rapportering (Gipper et al., 2015).
  

  
   Enron og WorldCom (nå MCI Inc) var de to mest fremtredende selskapene som førte til at investorer ble villedet og aksjekursene ble kunstig oppblåst. Dette førte til at revisjonsbransjens uavhengighet og allmennhetens tillit til profesjonen ble svekket og lå nede med brukket rygg etter skandalene.
  

  
   Hovedformålet med loven var å kreve datatransparens for å beskytte investorer eller potensielle investorer mot å ta feilaktige beslutninger basert på regnskapstall som var manipulert av ledelsen eller av andre i ledende stillinger. Ved å beskytte investorer mot uredelig regnskaps- og finanspraksis hos børsnoterte selskaper sikres i tillegg revisors uavhengighet og allmennhetens tillit til revisorbransjen (Coates, 2007).
  

  
   Sarbanes–Oxley innførte en rekke rapporterings-, regnskaps- og datalagringsmandater for å sikre at store selskaper overholdt god forretningspraksis. Sarbanes–Oxley-bestemmelsene fokuserer på økonomiske og regnskapsmessige forhold, men også på dataoppbevaring og sikkerhet (CSO, 2020).
  

  
   Loven har bidratt til strengere straff for økonomisk kriminalitet, mer omfattende tilsyn og strengere regulering av revisjonsbransjen, og til et mer gjennomsiktig aksjemarked som nyter økt tillit (Finanssenteret, 2023). Det ble også innført begrensninger i omfang og type ikke-revisjonstjenester, og det ble krav om rotasjon av revisjonsselskaper og oppdragsansvarlig revisor for børsnoterte selskaper.
  

  
   Noen av hovedpunktene i loven inneholdt endringer i eierstyring og selskaps­ledelse, økt ledelsesansvar samt formalisering av selskapets etablering og evaluering av intern kontroll av den finansielle rapporteringen. Sarbanes–Oxley Act stiller krav til at offentlige selskap skal ha et tilstrekkelig intern­kontroll­system som skal forebygge, forhindre og avdekke feil og misligheter i den finansielle rapporteringen. Videre stilles det krav om at offentlige selskap har et uavhengig revisjonsutvalg
   
    
     
      10
     
    
   
   som skal føre tilsyn med selskapets finansielle rapporteringsprosess.
  

  
   Tidligere var tilsyn selvregulert, men nå krevde SOX for første gang i historien at revisorer for amerikanske offentlige selskaper ble underlagt eksterne og uavhengige tilsyn. I den forbindelse ble
   
   
   Public Company Accounting Oversight Board (PCAOB) opprettet for å føre tilsyn med revisorer av registrerte offentlige selskaper i USA.
  

  
   SOXs etablering av PCAOB og økt internasjonalt samarbeid med andre tilsynsmyndigheter var av avgjørende betydning for utviklingen av et tilsynssystem for å ivareta en internasjonal verdipapirregulering som fungerer på verdensmarkedet (DeFond, 2010).
  

  
   
   
   1.12
   
   
   The Public Company Accounting Oversight Board
  

  
   The Public Company Accounting Oversight Board
   
   
   (PCAOB) er det amerikanske revisor­tilsynet som gjennomfører periodisk kvalitetskontroll med alle revisorer som reviderer foretak notert på amerikansk børs. PCAOB er en føderal statlig myndighet og en non-profit-organisasjon i USA som har til oppgave å kontrollere den amerikanske revisjonsbransjen. PCAOB fører tilsyn med revisorer av registrerte offentlige selskaper med det formål å beskytte investorer og allmenn interesse ved å fremme informative, nøyaktige og uavhengige revisjonsrapporter. PCAOB fører også tilsyn med revisorer av SEC-registrerte foretak. I andre land ble tilsvarende innstramming i lover eller offentlig tilsyn innført.
  

  
   PCAOB har som mål å heve revisjonskvaliteten og fremme offentlig tillit til finansiell rapportering og til revisjonsbransjen gjennom tilsynsprosesser som er utviklet for å beskytte investorenes interesser og samtidig øke kvaliteten på revisjonen.
  

  
   PCAOB begynte sine tilsyn med amerikanske revisjonsselskap i 2004 og tilsyn med utenlandske revisjonsselskap i 2005 (Krishnan et al., 2016). I lys av at norske revisorer deltar i revisjon av selskap som er registrert hos SEC, er disse revisorene underlagt PCAOBs tilsyn. De revisorene som reviderer ett eller flere SEC-registrerte selskap, er underlagt en større og mer inngående tilsynsprosess enn de revisorene som ikke har en rolle i revisjonen av SEC-registrerte firmaer (Aobdia et al., 2016).
  

  
   PCAOB gjennomfører sine tilsyn på to måter: (i) PCAOB ved å foreta tilsyn alene, men samordnet med hjemlandets tilsynsmyndigheter eller (ii) ved å inngå formelle samarbeidsavtaler med tilsynsmyndigheter i andre jurisdiksjoner om gjennomføring av felles tilsyn av nasjonens revisjonsselskap som reviderer selskap notert på den amerikanske børsen (PCAOB, 2005).
  

  
   PCAOB praktiserer årlige tilsyn av revisjonsselskap som avgir revisjons­beretning for mer enn 100 børsnoterte selskaper, og minst én gang hvert tredje år for revisjonsselskap som har mindre enn 100 børsnoterte revisjonskunder (avsnitt 104 i SOX) (Calderon & Song, 2014).
  

  
   
   
   1.13 Samarbeid mellom PCAOB og FSA om felles tilsyn
  

  
   For å få et felles kvalitetsgrunnlag for revisjon har utviklingen gått mot økt internasjonalt samarbeid i tilsynsprosessen. Det ble inngått et samarbeid mellom Finanstilsynet og PCAOB om tilsyn av norske revisjonsselskap som reviderer kunder notert på amerikansk børs.
   
   
   PCAOB og Finanstilsynets første fellestilsyn
   
   
   ble gjennomført i 2008, hvor PCAOB koordinerer sine tilsyn med FSA slik at de utfører sine tilsyn i samme tidsrom.
  

  
   Tilsynet utføres med inspektører både fra PCAOB og fra FSA, samt jurister og personer med IKT-ekspertise.
  

  
   I Norge er det per januar 2024 de fire store revisjonsselskapene EY, KPMG, PwC og Deloitte som reviderer selskap som er notert på den amerikanske børsen, og som får tilsyn hvert tredje år av PCAOB og FSA. Dette er basert på at de reviderer under 100 selskap som er notert på den amerikanske børsen (PCAOB, 2003).
  

  
   PCAOB og FSA rapporterer hver for seg til revisjonsselskapene i en egen tilsynsrapport med eventuelle merknader (Stenvold, 2017).
  

  
   Fordelene med et felles tilsyn er å unngå unødvendig belastning på de fire revisjonsselskapene ved at tilsynene kommer hver for seg.
  

  
   Internasjonal forskning viser at PCAOBs tilsyn forbedrer revisjonskvaliteten utenfor USA (Fung et al., 2014; Lamoreaux, 2013; Krishnan et al., 2016; DeFond et al., 2016). PCAOB har vist seg å ha en viktig stemme i den internasjonale tilsynsprosessen der de stiller betydelige krav om hvordan tilsynsprosessen rundt amerikanske børsnoterte selskap skal foregå. Dette bidrar til å påvirke og forme nasjonale tilsynsmyndigheters tilsynsprosess. Innad i revisjonsselskapene som får tilsyn av PCAOB i Norge, er det en felles forståelse av at hele profesjonen er mer forpliktet til å levere revisjon på et høyere nivå etter at PCAOB begynte sine tilsyn (Stenvold, 2017). Det kommer også frem at etter at PCAOB startet sine internasjonale tilsyn, trenger ikke revisjonsforetakene å jobbe så hardt for etterlevelse, for det hjelper tilsynet til med (Stenvold, 2017).

     Terskelverdiene gjelder også for revisjonsplikten for andre regnskapspliktige, og selskap som er under tilsyn av Finanstilsynet eller som er pålagt revisjon av skatte- eller avgiftsmyndighetene, vil alltid være revisjonspliktige, uavhengig av størrelse.

     Gjeldende rammeverk refererer til revisjon av selskap som ikke er av allmenn interesse i Norge, og som baseres på de internasjonale revisjonsstandarder (ISA-ene) og diverse lover og forskrifter.

     Kandidater med bachelor i regnskap og revisjon kan søke om godkjenning som statsautorisert revisor før 31. desember 2025.
    

   

   
    
     
      
       4
      
     
     UiT – Norges arktiske universitet, Nord universitet, Handelshøyskolen BI, Norges Handelshøyskole NHH, NTNU, OsloMet storbyuniversitetet, Universitetet i Agder (UiA), Universitetet i Stavanger (UiS), Universitetet i Sørøst-Norge (campus Ringerike og Vestfold med opptak annethvert år.

     Det er ikke tallfestede timekrav for enkeltfag.

     IAASB ikke er underlagt IFACs styrende organer i standardsettingsoppgaven.

     Nemnd oppnevnt av departementet bestående av fem medlemmer og tre varamedlemmer som skal behandle klagesaker over Finanstilsynets vedtak knyttet til revisorer, regnskapsførere og inkassovirksomhet.

     Klima og miljø, sosiale forhold og virksomhetsstyring.

     Også kjent som SOA eller Sarbox.

     Utvalget består av uavhengige og ikke ansatte som sitter som styremedlemmer. De har blant annet myndighet til å ansette og si opp revisor.

